ДОЛБООР

**Жалпы билим берүү уюмунда ден соолугунун**

**мүмкүнчүлүктөрү чектелүү окуучуларды коштоп жүрүүнү**

**уюштуруу жөнүндө жобо**

**1-глава. Жалпы жоболор**

1. Ушул Жалпы билим берүү уюмунда ден соолугунун мүмкүнчүлүктөрү чектелүү окуучуларды коштоп жүрүүнү уюштуруу жөнүндө жобо (мындан ары - Жобо) окуу процессинде ден соолугунун мүмкүнчүлүктөрү чектелүү окуучуну коштоп жүрүүнү уюштуруу тартибин, мугалимдин жардамчысына карата талаптарды жана коштоп жүрүүнү уюштуруу процессинде ишке ашырылууга тийиш милдеттерди аныктайт.

2. Ден соолугунун мүмкүнчүлүктөрү чектелүү окуучуну билим берүү процессинде коштоп жүрүүнү (мындан ары - коштоп жүрүү) уюштуруунун максаты болуп анын жеке мүмкүнчүлүктөрүн жана билим берүү муктаждыктарын эске алуу менен билим алуу укугун камсыз кылуу саналат.

3. Ушул Жободо ден соолугунун мүмкүнчүлүктөрү чектелүү жана билим берүү программасын өздөштүрүүдө жана айлана-чөйрөгө социалдык адаптациялоодо жарым-жартылай жардамга муктаж окуучулар үчүн атайын даярдыктан өткөн коштоп жүрүүчү адам катары “мугалимдин жардамчысы” түшүнүгү киргизилет.

4. Жалпы билим берүү уюмунда ден соолугунун мүмкүнчүлүктөрү чектелүү окуучуларды коштоп жүрүү системасын түзүү үчүн жалпы билим берүү уюмунун өзүнүн билим берүү, кадрдык, материалдык-техникалык жана башка потенциалы болушу зарыл.

**2-глава. Коштоп жүрүү процессин уюштуруу тартиби**

5. Ден соолугунун мүмкүнчүлүктөрү чектелүү окуучуларды коштоп жүрүүнү уюштуруу ден соолугунун мүмкүнчүлүктөрү чектелүү же оорунун оор формалары бар балдардын категориясына кирген 6 жаштан 12 жашка чейинки курактагы 1-4-класстын окуучулары үчүн жалпы билим берүү уюму тарабынан жүзөгө ашырылат.

6. Коштоп жүрүүнү уюштуруу ата-энелердин (мыйзамдуу өкүлдөрүнүн) коштоп жүрүү зарылчылыгы жөнүндө арызынын негизинде жалпы билим берүү уюму тарабынан жүзөгө ашырылат. Арызга мамлекеттик билим берүү башкармалыгынын аймактык органы менен макулдашылган психологиялык-медициналык-педагогикалык консультациянын (мындан ары - ПМПК) корутундусу тиркелет.

7. Баланы коштоп жүрүү жөнүндө ПМПКнын корутундусу билим берүү чөйрөсүндөгү ыйгарым укуктуу мамлекеттик орган жана саламаттыкты сактоо жаатындагы ыйгарым укуктуу орган тарабынан аныкталган Оорулардын тизмегинин негизинде берилет жана саламаттыкты сактоо менен социалдык коргоо системасынын Медициналык-социалдык эксперттик комиссиясы (МСЭК) тарабынан түзүлүүчү Жеке реабилитациялоо планына негизделет.

8. Психологиялык-медициналык-педагогикалык консультациянын корутундусу коштоп жүрүү зарылчылыгы жөнүндө көрсөтмөлөрү менен бир чейрекке, жарым жылга, бирок бир окуу жылынан ашык эмес мөөнөткө берилет.

9. Өзгөчө учурларда коштоп жүрүүнүн мөөнөттөрү жалпы билим берүү уюму менен макулдашуу боюнча ПМПКнын корутундусунун негизинде көбөйтүү же азайтуу жагына кайра каралышы мүмкүн.

10. ПМПКнын корутундусунда мугалимдин жардамчысынын квалификациясына карата талаптар жана ден соолугунун мүмкүнчүлүктөрү чектелүү баланы коштоп жүрүүнүн өзгөчөлүктөрү да белгиленет.

11. ПМПКнын коштоп жүрүү жөнүндө корутундусунун мөөнөтү аяктагандан кийин ата-энелер (мыйзамдуу өкүлдөр) жалпы билим берүү уюмуна андан ары коштоп жүрүүнүн зарылчылыгын ырастаган жаңы документти же окуусун коштоп жүрүүнү уюштурбастан улантуу жөнүндө арызды беришет.

12. Билим берүү уюму менен ата-энелердин (мыйзамдуу өкүлдөрүнүн) ортосунда билим берүү чөйрөсүндөгү ыйгарым укуктуу мамлекеттик орган тарабынан бекитилүүчү форма боюнча коштоп жүрүүнүн мөөнөтүн көрсөтүү менен коштоп жүрүүнү уюштуруу жөнүндө келишим түзүлөт.

13. Жалпы билим берүү уюму тарабынан коштоп жүрүүнү уюштуруу жөнүндө буйрук чыгарылат, анда:

- коштоп жүрүүнүн мөөнөтү, ошондой эле баланын окуй турган классы аныкталат;

- жеке окуу планы жана окутуу программасы бекитилет;

- сабактар ​​боюнча сааттарды бөлүштүрүү менен коштоп жүрүүнү уюштуруу үчүн мугалимдин жардамчысы дайындалат.

14. Окуу процессин уюштурууну контролдоо жалпы билим берүү уюмунун директорунун окуу-тарбия иштери боюнча орун басарына (мындан ары - директордун орун басары) жүктөлөт.

15. Коштоп жүрүүнү уюштуруу үчүн директордун орун басары класс жетекчи, предметтик мугалимдер жана мугалимдин жардамчысы менен бирдикте коштоп жүрүүгө муктаж болгон ар бир окуучу үчүн жеке окуу планын иштеп чыгат, такталган окуу пландарын талдайт, керектүү окуу китептерин тандап алат, контролдук жана практикалык минималдуу иштердин минимумун аныктайт.

16. Жеке окуу планы билим берүү чөйрөсүндөгү ыйгарым укуктуу мамлекеттик орган тарабынан жыл сайын бекитилүүчү Базистик окуу планынын негизинде түзүлөт. Жеке окуу планын түзүүнүн тартиби билим берүү чөйрөсүндөгү ыйгарым укуктуу мамлекеттик орган тарабынан белгиленет.

17. Мугалимдин жардамчысы окуучудагы өзгөрүүлөдү жана анын өнүгүү динамикасынын белгиленген жазуусун (байкоо журналын) жүргүзөт, аны андан аркы билим берүү маршрутун аныктоо үчүн мугалимдерге берет, ошондой эле уюмдун коштоп жүрүүсүн улантуусу же токтотуусу жөнүндө чечим кабыл алуу үчүн жалпы билим берүү уюмунун психологиялык-педагогикалык консилиумунун, психологиялык-медициналык-педагогикалык консультациянын кароосуна киргизет.

18. Директордун орун басары байкоо журналынын өз убагында жана туура толтурулушуна контролду үзгүлтүксүз жүзөгө ашырат.

Ата-энелер (мыйзамдуу өкүлдөр) ай сайын байкоо журналынын мазмуну менен таанышып турушат.

19. Коштоп жүрүүнү уюштуруу токтотулган учурда жалпы билим берүү уюмунун администрациясы, эгерде коштоп жүрүүнү уюштуруу мөөнөтүнөн мурда токтотулса, мамлекеттик билим берүү башкармалыгынын аймактык органынын бухгалтериясына тиешелүү буйрук берет.

20. Документтерди жүргүзүүдөгү бузуулар же ата-энелердин (аларды алмаштыруучу адамдардын) коштоп жүрүүнү уюштуруу жөнүндө буйрукту талаптагыдай аткарбагандыгы боюнча жүйөлүү кайрылуусу болгон учурда жалпы билим берүү уюмунун директорунун чечими менен жооптуу адамдарга Кыргыз Республикасынын эмгек мыйзамдарынын ченемдерине ылайык тартиптик жаза-чаралары колдонулат.

21. Ата-энелер (мыйзамдуу өкүлдөр) коштоп жүрүүнү уюштуруу зарылчылыгы жөнүндө жалпы билим берүү уюмуна кайрылган учурдан тартып эки жумалык пропедевтикалык убакыт белгиленет.

Бул этапта предметтик мугалимдер жана мугалимдин жардамчысы жеке окуу планын иштеп чыгуу максатында ден соолугунун мүмкүнчүлүктөрү чектелүү окуучунун мектептеги көндүмдөрүн жана болгон билимдерин текшерүү үчүн тестирлөө өткөрөт, ар кандай иш-чараларга катышуу, «Мекен таануу», «Музыка», «Көркөм сүрөт чыгармачылыгы» ж.б. предметтер боюнча биргелешкен сабактарды өтүү аркылуу акырындык менен теңтуштарынын чөйрөсүнө кошот.

 Класс жетекчиси класста жагымдуу чөйрөнү түзөт, ден соолугунун мүмкүнчүлүктөрү чектелүү окуучунун класска кабыл алынгандыгы жөнүндө класстагы бардык окуучулардын ата-энелерине (мыйзамдуу өкүлдөрүнө) милдеттүү түрдө маалымдайт. Пропедевтикалык убакыт аяктаганга чейин мугалимдин жардамчысы бала жөнүндө бардык колдо болгон маалыматтарды: жеке маалыматтарды, диагностиканын натыйжаларын, психологдун мүнөздөмөлөрүн (эгерде бар болсо), тар профилдеги адистердин корутундуларын, көндүмдөрдү жана билимдерди тестирлөөнүн натыйжаларын чогултууга тийиш.

22. Окуу процессинин, анын ичинде класстан тышкаркы иштердин ар бир этабында мугалимдин жардамчысы окуу процесси жөнүндө ден соолугунун мүмкүнчүлүктөрү чектелүү окуучунун ата-энесине (мыйзамдуу өкүлдөрүнө), класс жетекчисине, предметтик мугалимдерге жана директордун орун басарына маалымат берет, окутуунун мазмунун өздөштүрүүсүнө мониторинг жүргүзөт жана коштоп жүрүүнүн натыйжаларын талдайт. Мугалимдин жардамчысы зарыл болгон учурда окуучуга тар адистер: логопеддер, атайын мугалимдер, психологдор менен консультацияларды уюштурат.

23. Жалпы билим берүү уюму окуучу өзүнө ылайыкталган окуу программасын ыңгайлуу темпте жана тиешелүү көлөмдө өздөштүрө ала турган шарттарды түзүшү керек. Ошол эле учурда баланы коштоп жүрүү боюнча бардык иш-аракеттер ден соолугунун мүмкүнчүлүктөрү чектелүү бала барган балдардын ошол тобунун билим берүү жана коммуникация мейкиндигине тоскоолдук жаратпоого тийиш.

24. Жагымдуу окутуу чөйрөсүн түзүү жана жана атайын педагог (психолог, логопед) тарабынан психологиялык-педагогикалык жардам көрсөтүү боюнча чаралар көрүлгөндөн кийин жалпы билим берүү уюмунун классына ден соолугунун мүмкүнчүлүктөрү чектелүү 1ден 3кө чейин бала кошулушу мүмкүн.

25. Билим берүү процесси баланы психологиялык-медициналык-педагогикалык изилдөөнүн маалыматтары менен шартталган дифференцияланган жана жеке мамиле жасоо принциптеринин негизинде жүзөгө ашырылат. Окуучунун сүйлөө, көңүл буруу, ой жүгүртүү өзгөчөлүктөрүн, окуучунун иштөө жөндөмдүүлүгүн, анын өнүгүү динамикасын системалуу түрдө изилдөө жана анын окуу материалын өздөштүрүү мүмкүнчүлүктөрү менен өзгөчөлүктөрүн ачып көрсөтүү - окуучунун өнүгүү келечегин аныктоо жана түзөтүү-өнүктүрүү иштеринин каражаттарын тандоо үчүн үчүн жүргүзүлөт.

26. Окуунун бүткүл мезгилинде директордун орун басары, мугалим/класс жетекчиси жана мугалимдин жардамчысы окутуунун адекваттуу усулдарын жана ыкмаларын тандоо, ден соолугунун мүмкүнчүлүктөрү чектелүү окуучу үчүн жалпы билим берүү уюмунун окуу программасын баалоонун жана баланын абалы жана анын өнүгүү динамикасына баа берүүнүн негизинде ылайыкташтыруу боюнча иштерди жүзөгө ашырат. Ошол эле учурда мугалимдин жардамчысы окуу планын кайра карап чыгууну демилгелей алат.

27. Билим берүү чөйрөсүндөгү ыйгарым укуктуу мамлекеттик орган окуучунун ден соолугунда болгон көйгөйлөрүнө жараша түзөтүү-өнүктүрүү иштерине багытталган коштоп жүрүү иштерин уюштуруу боюнча усулдук сунуштарды бекитет.

**3-глава. Мугалимдин жардамчысына карата талаптар**

28. Базалык педагогикалык, атайын педагогикалык, психологиялык же медициналык билими, билим алгандыгы жөнүндө дипломдору жана 72 академиялык сааттан кем эмес окуу жүктөмү менен белгиленген үлгүдөгү тастыктамалары, тиешелүү иш тажрыйбасы бар адам, квалификациясын жогорулатуу курстарын аяктагандан кийин мугалимдин жардамчысы боло алат. Ден соолугунун мүмкүнчүлүктөрү чектелүү окуучуну окуу процессинде коштоп жүрүүнү уюштуруу боюнча квалификациясын жогорулатуу жөнүндө тастыктама билим берүү чөйрөсүндөгү ыйгарым укуктуу мамлекеттик орган тарабынан берилет.

29. Окуучуларды коштоп жүрүүнү уюштуруу үчүн мугалимдин жардамчысын дайындоо окуу жүктөмүн жана кесиптик квалификациясын эске алуу менен жалпы билим берүү уюмунун администрациясы тарабынан жүзөгө ашырылат.

30. Мугалимдин жардамчысы коштоп жүрүү процессинде төмөнкүдөй милдеттерди ишке ашырат:

- чөйрөнү түзүү - мектепке, класска кирүүнү уюштуруу, жумуш ордун жана эс алуу жайларын уюштуруу, баланын мүмкүнчүлүктөрүнө ылайык билим берүү чөйрөсүнүн убактысы боюнча бөлүштүрүү; бирдиктүү психологиялык жактан ыңгайлуу билим алуу чөйрөсүн түзүү максатында педагогикалык жамаат, ата-энелер (мыйзамдуу өкүлдөр), окуучулар менен иштөө;

- өнүктүрүүнүн, тарбиялоонун, социалдаштыруунун актуалдуу маселелерин чечүүдө балага көмөк көрсөтүү: негизги билим берүү программаларын өздөштүрүүдөгү кыйынчылыктарды, эмоционалдык-эрктүү чөйрөнүн бузулушун, теңтуштары, мугалимдери, ата-энелери менен өз ара мамилелеринин көйгөйлөрүн жеңүү үчүн жеке программаларды ишке ашыруу;

* тарбиялануучулардын мүмкүнчүлүктөрүнө жана жөндөмдүүлүктөрүнө адекваттуу билим берүү программаларын иштеп чыгууга катышуу;
* билим берүү процессинин бардык катышуучуларынын – окуучулардын, мугалимдердин, ата-энелердин психологиялык-педагогикалык жана медициналык-социалдык компетенттүүлүгүн өнүктүрүү;
* мугалимдердин, ата-энелердин арасында консультациялык жана тарбиялык иштерди жүргүзүү;
* ата-энелер (аларды алмаштыруучу адамдар) менен өз ара аракеттенүүнү жүзөгө ашыруу, аларды ден соолугунун мүмкүнчүлүктөрү чектелүү окуучунун окуу процессине тартуу.

31. Мугалимдин жардамчысы коштоп жүрүүнү уюштурууда окуучунун оорусунун өзгөчөлүктөрүн, режимдин өзгөчөлүктөрүн (дары-дармектерди кабыл алуу, чарчап калуу ж.б.) билүүгө, ашыкча оорчулук келтирүүгө жол бербөө боюнча чараларды көрүүгө, жалпы билим берүү уюмунун администрациясы жана мугалимдер менен бирдикте ден соолугунун мүмкүнчүлүктөрү чектелүү окуучунун жеке окутуу планын түзүүгө милдеттүү.

32. Мугалимдин жардамчысы зарыл документтерди милдеттүү түрдө жүргүзөт, алардын тизмеги билим берүү чөйрөсүндөгү ыйгарым укуктуу мамлекеттик орган тарабынан бекитилет.

33. Мугалимдин жардамчысынын иш-милдеттери билим берүү жаатындагы ыйгарым укуктуу мамлекеттик орган тарабынан бекитилет.

34. Мугалимдин жардамчысы кызмат орду жалпы билим берүү уюмунун типтүү штатына ылайык социалдык педагогдун кызмат ордуна теңдештирилет.

35. Жалпы билим берүү уюму окуучуларды окуу процессинде коштоп жүрүү боюнча кызматтарды көрсөтүү максатында ресурстук борборлордун адистерин, психологиялык-педагогикалык коштоо кызматтарын же райондук (шаар, область) деңгээлде психологиялык-медициналык-педагогикалык консультацияларды тарта алат.